Vremea astăzi, 27 martie 2024. O să avem parte de vreme frumoasă și mai caldă față de marți. Zonele unde va ploua
Miercuri o să plouă puțin în ținuturile sudice. În rest avem vreme frumoasă și mai caldă decât marți.
Vântul se intensifică în majoritatea zonelor, iar maximele pleacă de la 10-11 grade în estul Transilvaniei și ajung la 20-21 de grade în Banat.
Vremea în țară
În Dobrogea și Bărăgan se înnorează din când în când. Apar și câteva ploi slabe, de scurtă durată, iar vântul devine mai insistent. Temperaturile, comparabile cu cele de marți ajung la 13-14 grade.
Mai sus, în Moldova sudică și în nordul Munteniei domină atmosfera însorită, dar vântul se intensifică și aici. Pe la amiază se ating 13-14 grade, valori potrivite pentru data din calendar.
În jumătatea nordică a Moldovei și în Bucovina avem o dimineață cam rece, dar vremea se încălzește după prânz. Temperaturile urcă până la 16 grade. Norii apar destul de rar, însă vântul bate mai tare și ajunge la viteze de 65 km/h.
În nordul Transilvaniei și în Maramureș se anunță o zi frumoasă și mai caldă decât în mod obișnuit. Marți au fost în jur de 14 grade. Miercuri se ating 18-19 grade. La noapte se înnorează și vin ploile.
În vestul țării o să fie cel mai cald. În Banat se vor înregistra 20-21 de grade. Tot aici vântul prinde putere și ajunge la viteze de 65 km/h. După lăsarea nopții o să plouă și în această zonă.
În Transilvania este frig la începutul zilei, în special în depresiuni. Apoi, soarele încălzește atmosfera, iar în vestul provinciei, temperaturile urcă până la 17, poate 18 grade. Se intensifică însă vântul, iar în zonele de munte trece de 90 km/h.
În Oltenia găsim vreme bună, soare, poate câțiva nori de ploaie și un vânt ceva mai insistent. La capitolul temperaturi, nu sunt schimbări față de marți. Vor fi tot 15-16 grade.
În ținuturile sudice s-ar putea să plouă puțin. Nu lipsesc perioadele cu soare, iar în Lunca Dunării se face mai cald. Maximele ajung la 19 grade.
Vremea în București
În București găsim vreme schimbătoare, vânt activ și câțiva stropi de ploaie în prima parte a zilei. Pe la amiază se ating 16 grade. La noapte mai apar înnorări, dar fără ploi. Temperatura coboară până la 5-6 grade.
Vremea la munte
La munte se încălzește față de ziua trecută. Avem soare, vreme bună, dar în masivele sudice s-ar putea să picure trecător. Vântul bate tare în zonele înalte. Depășește 80-90 km/h. Noaptea aduce ploi în masivele din vestul țării.
Sursa: Pro TV
Dată publicare:
27-03-2024 07:15